মহাকাশে রহস্যের শেষ নেই। আর এর প্রকৃতি যেন ক্ষণে ক্ষণে রং বদলায়। এবার মহাশূন্যে ‘ঘর’ খুঁজতে গিয়ে আস্ত একটা ‘বাড়ি’র সন্ধান পেয়েছে বিজ্ঞানীরা। একটা নয় সাত সাতটি নতুন গ্রহের সন্ধান পেয়েছেন তারা। আর সবই পৃথিবীর মতো। নাসার দাবি, পৃথিবীর মতোই পরিবেশ এবং আবহাওয়া থাকার প্রবল সম্ভাবনা আছে গ্রহগুলোতে। এমনকি পানি ও প্রাণ থাকার সম্ভাবনাও উড়িয়ে দিচ্ছে না সংস্থাটি। নতুন আবিষ্কৃত সৌর মণ্ডলের একটি ৩৬০ ডিগ্রি ভিডিও প্রকাশ করেছে নাসা। ভিডিওতে দেখা যায়, একটি ছোট নক্ষত্রকে মাঝে রেখে প্রদক্ষিণ করছে সাতটি প্রায় সম আয়তনের গ্রহ। ট্রপিস্ট ১ নামের সেই নক্ষত্রকে ঘিরে পাক খাচ্ছে তারা। নাসা জানায়, গ্রহগুলোতে পানি থাকার সম্ভাবনা আছে। পৃথিবী থেকে মাত্র ৪০ আলোক বর্ষ দূরে হওয়ায় এই সৌরমণ্ডল নিয়ে প্রচুর গবেষণার অবকাশও রয়েছে। নতুন সাতটি গ্রহের মধ্যে তিনটি আবিষ্কার হয়েছিল গত বছর মে মাসেই। তবে বাকি চারটির খোঁজ মিলেছে সম্প্রতি। জানা গেছে, যে ট্রপিস্ট নক্ষত্রটি ঘিরে সাতটি গ্রহ ঘুরছে, তার ব্যাস সূর্যের মাত্র ৮ শতাংশ। তবে নাসার স্পিত্জার স্পেস দুরবীক্ষণ যন্ত্রে ধরা পড়েছে, পরিবারের কর্তা ট্রপিস্ট নক্ষত্রটির তুলনায় আকারে অনেকটাই বড় পরিবারের অন্য সদস্য গ্রহরা। এএফপি।